Diari Oficial de la Generalitat Valenciana


Sumari del DOGV 8873, del 04-08-2020 (2020/6319)

RESOLUCIÓ de 27 de juliol de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 20/19-EAE Pego.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8873

Data del DOGV
:   04-08-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6319


Data del document
:   27-07-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 27 de juliol de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 20/19-EAE Pego.  
 [2020/6319]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 20/19-EAE Pego.  
  
«Informe ambiental i territorial estratègic  
  
Tràmit: avaluació ambiental del Pla de mobilitat urbana sostenible  
Promotor: ajuntament  
Autoritat substantiva: ajuntament  
Localització: Pego (Alacant)  
Expedient: 20/4356-FRG  
  
La Comissió d'avaluació ambiental, en la sessió de 31 d'octubre de 2019, va adoptar l'acord següent:  
Vista la proposta d'Informe ambiental i territorial estratègic del Pla de mobilitat urbana sostenible (PMUS) de Pego, en els termes següents:  
  
A) Documentació aportada  
En data 21 de gener de 2019 va tindre entrada, en el Servei d'Avaluació Ambiental Estratègica de la Subdirecció General d'Avaluació Ambiental, la sol·licitud de l'ajuntament de Pego per a iniciar el procés d'avaluació ambiental i territorial estratègica del Pla de mobilitat urbana sostenible (PMUS) de Pego, acompanyada del seu corresponent document inicial estratègic (DIE).  
  
La documentació aportada és conforme al que s'estableix en l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
  
B) Planejament vigent  
El planejament vigent en el municipi és un Pla general d'ordenació urbana, aprovat definitivament per la Comissió Territorial d'Urbanisme d'Alacant el 16 de novembre de 1998.  
El Pla general d'ordenació urbana de Pego va ser sotmés a avaluació ambiental, i el 18 de febrer de 1998 se'n va emetre la declaració d'impacte ambiental (expedient 568/97-AIA).  
  
C) Pla de mobilitat urbana sostenible: objecte i justificació  
El PMUS proposa ordenar la mobilitat i aconseguir desplaçaments més eficients i sostenibles, situant a les persones com a element central de la nova mobilitat, amb particular atenció als xiquets. Té una vocació descarbonitzadora en apostar els mitjans de transport sostenibles i per la normalització dels desplaçaments quotidians a peu o amb bicicleta. Incorpora accions per a la introducció de vehicles elèctrics, rutes per a reducció de combustible i de les molèsties acústiques derivades.  
  
En definitiva, el PMUS de Pego pretén ser l'eina per a dotar el sistema de desplaçaments habituals del municipi d'eficiència i efectivitat. I així, que es traduïsca en una millora de la qualitat de vida de la ciutadania.  
Queda justificat l'objecte del PMUS per a fer front a la problemàtica general associada als sistemes del transport actuals:  
 Problemes econòmics: despesa energètica i despesa excessiva del vehicle privat; que comporta un excés d'ocupació de la via pública, generant importants problemes d'aparcament i de conflictivitat en les zones de càrrega i descàrrega; així mateix, requereix una important inversió en conservació d'infraestructures, amb contínues reposicions de l'asfaltat.  
 Problemes socials: menor qualitat de vida dels ciutadans per problemes derivats del trànsit (saturació de vehicles en hores punta) i la falta de transport públic, les barreres arquitectòniques que dificulten l'accés de la població a la mobilitat universal, la baixa permeabilitat dels desplaçaments i la possibilitat de millora en la participació de la ciutadania en la presa de decisions del seu municipi.  
 Ambientals: contaminació acústica i ambiental (emissions gasos contaminants), provocada pels vehicles motoritzats, i agreujant sobre els efectes del canvi climàtic i la conscienciació dels habitants de Pego.  
  
El PMUS, com a eina de la planificació de la futura mobilitat de Pego, estableix els objectius generals següents envers la mobilitat:  
  
 Saludable: promovent una mobilitat activa que combata el sedentarisme.  
 Segura: reduint la sinistralitat i la gravetat dels accidents.  
  
 Eficient: reducció de temps entre destinacions, evitant aglomeracions.  
 Ecològica: mobilitat descarbonitzada, amb reducció de contaminació acústica.  
 Inclusiva: garantint la cohesió social i territorial.  
  
D) Característiques del pla de mobilitat urbana sostenible  
 D.1. Àmbit de la proposta  
El PMUS és l'instrument per a la planificació i la gestió de la mobilitat municipal. Pego és un municipi del nord-est de la província d'Alacant, localitzat a la comarca de la Marina Alta, d'una extensió de 52,85 km², i una població, segons INE en 2018, de 10.052 habitants.  
El nucli urbà de Pego es localitza en un node de comunicacions. El nucli urbà s'enclava entre dos eixos d'accés, CV-700 i CV-715, a vies de comunicació estratègiques de primer ordre, com són la N-332 i l'AP-7. La CV-700, a més, és la via de connexió de la urbanització Monte Pego amb el nucli urbà.  
 D.2. Estudi d'alternatives.  
En el DIE no es presenta estudi d'alternatives. Per la qual cosa considerem la situació actual i la proposta de PMUS:  
 Alternativa 0: situació actual. Absència de planificació de mobilitat sostenible, amb el que els documents de planificació urbana mancarien d'un pla director.  
 Alternativa 1: realització del PMUS. Proposa la resolució dels problemes concrets detectats següents, quant a mobilitat urbana:  
  
· Problemes d'aparcament en el centre de nucli urbà.  
· Poc respecte als aparcaments reservats i zones de càrrega i descàrrega.  
· Saturació de vehicles en les carreteres que travessen el terme municipal (CV-700 i CV-715), a causa dels desplaçaments cap a la costa a l'estiu i dels desplaçaments diaris cap a polígons i espais de treball fora del terme municipal de Pego, així com per l'elevat nombre de ciclistes que transiten els caps de setmana per aquestes carreteres.  
  
· Desconnexió de la urbanització Monte Pego, amb una dependència absoluta del vehicle privat.  
· Inexistència d'infraestructura ciclista que connecte els pols d'atracció.  
· Falta d'accessibilitat i voreres estretes.  
· Poca freqüència i horaris reduïts en el transport públic.  
  
D'accions concretes, el PMUS en proposa les següents:  
· La regulació i control d'accés i de l'estacionament de vehicles.  
· El desenvolupament i millora de l'oferta de les diferents maneres de transport públic.  
· Ordenació i explotació de la xarxa principal del viari.  
· El foment de la mobilitat a peu i amb bicicleta.  
· La supressió de barreres arquitectòniques, creant entorns segurs per a usuaris.  
· La regulació de la càrrega, descàrrega i repartiment de mercaderies a la ciutat.  
  
 D.3. Característiques de la proposta.  
El PMUS es desenvoluparà en 3 fases, una primera de diagnòstic de la situació actual (visites in situ, enquestes, entrevistes implicats?), una segona amb els programes d'actuació (recopilació d'informació, anàlisi DAFO, desenvolupament de propostes?), i una última de comunicació i seguiment del PMUS (programes de comunicació i divulgació, selecció d'indicadors de seguiment i avaluació de les actuacions proposades).  
  
Després d'estudiar i analitzar la situació en la qual es troba la mobilitat urbana de Pego, es defineix un marc estratègic basat en els eixos principals següents:  
 Mobilitat per als vianants.  
 Mobilitat ciclista.  
 Gestió del trànsit.  
 Transport públic.  
 Mobilitat obligada.  
 Mobilitat infantil.  
 Integració de la mobilitat sostenible en el planejament.  
El pla d'actuació previst estableix 13 propostes:  
 Núm.1 Flota municipal de vehicles elèctrics.  
 Núm. 2 Instal·lació d'estacions de recàrrega elèctrica.  
 Núm. 3 Ampliació de la xarxa d'aparcabicis municipal.  
 Núm.4 Línia d'ajudes per a la compra de bicicletes elèctriques i equips de conversió.  
 Núm. 5 Campanya del foment de l'ús de la bicicleta.  
 Núm. 6 Manteniment i promoció dels itineraris per als vianants.  
 Núm. 7 A peu al col·le.  
 Núm. 8 Curs de conducció eficient.  
 Núm. 9 Estudi d'una nova ordenació del trànsit al barri antic.  
  
 Núm. 10 Línia d'ajudes per a la instal·lació d'estacions de recàrrega elèctrica.  
 Núm. 11 Campanya de promoció de mitjans sostenibles per a anar al treball.  
 Núm. 12 Millora del transport públic.  
 Núm. 13 Campanya Al cotxe, sense alcohol.  
  
 D.4. Efectes previsibles del PMUS en el medi ambient.  
En l'apartat del DIE «Descripció dels objectius i efectes que s'esperen amb la seua aprovació i implementació a curt, mitjà i llarg termini», es recalquen els efectes adversos del transport urbà sobre el medi ambient i, en general, sobre la qualitat de vida de la població. El PMUS que es proposa s'alinea amb l'objectiu del Programa operatiu FEDER 2014-2020, de foment d'estratègies de reducció del carboni per a tota mena de territori mitjançant la redacció de plans de mobilitat urbana sostenibles, i segons s'indica, establirà indicadors relacionats amb l'OT4 del FEDER, per a fer el seguiment d'aquelles actuacions que contribuïsquen a la conservació, protecció i millora del medi ambient, així com a la mitigació i adaptació al canvi climàtic.  
  
En l'apartat «Adequació de la proposta amb estratègies o programacions d'àmbit regional», s'indica que el PMUS de Pego atendrà les determinacions de la planificació regional de caràcter supramunicipal establida en l'Estratègia territorial de la Comunitat Valenciana (ETCV); en l'ETCV, ateses les oportunitats identificades per a la comarca de la Marina Alta, es proposa desenvolupar actuacions que permeten millorar la mobilitat sostenible en l'àrea funcional.  
  
L'ETCV defineix un sistema territorial d'assentaments en el qual proposa designar Pego com a centre de polaritat comarcal, i planteja accions de millora dels eixos Pego-Parcent, Orba-Pedreguer, Parcent-Benissa-Teulada-el Poble Nou de Benitatxell.  
  
E) Consultes  
Per part de la Subdirecció General d'Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, d'acord amb l'article 51.1 de la LOTUP, la documentació aportada s'ha sotmés a consulta a les administracions públiques afectades següents:  
  
Administració pública consultada Consulta Iinforme  
Direcció General d'Obres Públiques, Transport i Mobilitat: Servei de Mobilitat. 13.02.19 05.03.19  
Direcció General d'Obres Públiques, Transport i Mobilitat: Servei de Planificació. 13.02.19 04.04.19  
Direcció General del Canvi Climàtic i Qualitat Ambiental:  
Servei de Lluita contra el Canvi Climàtic i Protecció de l'Atmosfera 13.02.19 €  
SDG d'Ordenació del Territori i Paisatge. Servei d'Infraestructura Verda i Paisatge 13.02.19 30.07.19  
SDG d'Ordenació del Territori i Paisatge. Servei d'Ordenació del Territori. PATRICOVA 13.02.19 28.10.19  
SDG d'Infraestructures Educatives 13.02.19 €  
SDG del Medi Natural 13.02.19 €  
DT d'Agricultura, Medi Ambient, Canvi Climàtic i Desenvolupament Rural. Agricultura 13.02.19 22.03.19  
Servei Territorial d'Urbanisme 13.02.19 12.06.19  
Diputació d'Alacant. Departament de Carreteres 13.02.19 06.03.19  
  
  
  
Els informes rebuts es publicaran en el web www.agroambient.gva.es/eae, juntament amb l'informe ambiental i territorial estratègic.  
  
F) Identificació i valoració de possibles efectes sobre el medi ambient  
Conforme a l'estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certitud en la determinació de l'existència d'efectes significatius sobre el medi ambient, prèvia consulta a les administracions públiques afectades a les quals es refereixen els articles 48.d i 51.1 de la LOTUP.  
Conceptualment els plans de mobilitat urbana sostenible constitueixen l'instrument adequat per a aconseguir donar resposta a les necessitats de mobilitat de persones i mercaderies en l'àmbit urbà, i reduir les repercussions negatives del sistema de transport sobre l'economia, la societat i el medi ambient. Aquesta mobilitat sostenible ha de perseguir, igualment, l'accessibilitat universal, és a dir, facilitar l'accés de la població als béns, serveis i llocs de treball.  
La consecució d'aquests objectius generals es duu a terme actuant, fonamentalment, sobre dos àmbits:  
· Un nou equilibri de les maneres de transport, apostant, fonamentalment, per aquells de major eficàcia ambiental i social: transport públic enfront del privat i maneres de transport no motoritzat. Aconseguir aquest objectiu requereix tant mesures d'estímul cap a les noves maneres de transport com mesures dissuasives. Per a això haurà d'actuar-se sobre aspectes estructurals (infraestructures necessàries) com de regulació urbanística (tipologia edificatòria, relació espais públics/privats, estàndards d'aparcaments per a diferents maneres de transport).  
· La planificació urbana i model de ciutat, disminuint la necessitat de mobilitat urbana, tant en necessitat com en longitud de desplaçaments.  
Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, al canvi de maneres prioritzant els més sostenibles, la reducció de la necessitat de desplaçaments tant en nombre com en distància, que propicie l'adquisició d'hàbits saludables (caminar i desplaçar-se amb bicicleta) que contribuïsca, al seu torn, a la disminució de les emissions originades pel sector transporte com són les referides a emissions de gasos d'efecte d'hivernacle (CO2), les emissions de contaminants que perjudiquen la qualitat de vida dels ciutadans (entre altres, diòxid de nitrogen NO2, compostos orgànics volàtils COV, monòxid de carboni CO, diòxid de sofre SO2, material particulat PM) i les emissions acústiques originades pel trànsit.  
En aqueix sentit s'expressa l'art. 10.2 de la Llei 6/2011, d'1 d'abril, de la Generalitat, de mobilitat de la Comunitat Valenciana, quan indica que: «2. La definició de paràmetres i objectius assenyalats en el punt anterior s'acompanyarà dels indicadors que s'estimen pertinents en relació amb el volum total de desplaçaments i el seu repartiment modal, i els nivells associats de consums energètics, ocupació de l'espai públic, soroll i emissions atmosfèriques, particularitzant les d'efecte d'hivernacle. L'evolució d'aquests últims paràmetres tendirà a la seua reducció progressiva, d'acord amb els ritmes i límits que reglamentàriament s'establisquen en relació amb el desenvolupament de les polítiques energètiques i ambientals».  
Atesos els anteriors criteris, es realitza l'avaluació ambiental estratègica del PMUS de Pego en funció de les propostes realitzades, partint de la consideració, tal com recull la documentació aportada, que totes les propostes es plantegen en sòl urbà del municipi (sense afecció al sòl no urbanitzable).  
El PMUS de Pego atén el que, referent a competències administratives, estableix l'article 3.2 de la Llei 6/2011, de mobilitat de la Comunitat Valenciana, per la qual cosa l'avaluació ambiental estratègica del PMUS es durà a terme sobre aquelles propostes que siguen de competència municipal.  
En el PMUS es realitzen 13 propostes que suposen:  
1. Impuls del vehicle elèctric (propostes 1, 2, 10)  
Es proposen mesures tendents a promoure la mobilitat elèctrica, reduir les emissions i millorar l'eficiència energètica; per a això és necessari augmentar el nombre d'estacions de recàrrega i fer partícip al sector privat de l'impuls del vehicle elèctric. L'ajuntament, com a institució més pròxima a la ciutadania, assumeix un paper exemplaritzant en l'ús del vehicle elèctric.  
  
2. Impuls de la bicicleta com a mitjà de transport (propostes 3, 4, 5)  
  
Mesures per a promoure l'ús de la bicicleta, a més de fomentar hàbits saludables, hauran de tendir a produir un canvi en els hàbits de desplaçament, perquè la bici passe a integrar les opcions quotidianes de mobilitat.  
Es dissenyarà una xarxa d'aparcament de bicicletes còmode i segur amb connexió a centres d'atracció de la ciutat, i es realitzarà el manteniment periòdic de la xarxa.  
Amb aquesta proposta es propicia l'accés dels ciutadans a una manera de transport més saludable i sostenible, que ha de coordinar-se amb les mesures de reurbanització per als vianants; així mateix, s'incideix en la reducció d'emissions i millora de l'eficiència energètica.  
  
3. Impuls de la mobilitat per als vianants (propostes 6, 7)  
Es proposen mesures per a impulsar els desplaçaments a peu enfront dels realitzats en vehicles, millorant la seguretat del vianant, a través de la millora de l'estat de la via pública, millorant l'accessibilitat, la senyalística i el mobiliari urbà; s'augmentarà la vigilància policial, la instal·lació de càmeres-radar, i la minva de trànsit entorn dels col·legis i del poliesportiu.  
Especialment es potenciaran els desplaçaments a peu als centres educatius, per a això s'incrementarà la seguretat en els entorns dels centres, adoptant una senyalització adequada, avaluant la possibilitat d'ampliar les voreres, instal·lant tanques protectores, tanques o altres elements de seguretat en els accessos als centres.  
  
4. Reducció d'emissions i reordenació del trànsit (propostes 8, 9, 11, 12, 13)  
Per a aconseguir els objectius d'estalvi econòmic de combustible, reducció de la contaminació urbana, millora de la qualitat ambiental dels polígons industrials i el calmat del trànsit en el centre històric, es proposa una campanya de conscienciació contínua en xarxes socials i jornada formativa oberta; així com la reorganització del trànsit en el barri antic, millora d'itineraris per als vianants i del transport públic, i foment del cotxe compartit.  
Informes sectorials rebuts  
- L'informe del Servei de Mobilitat, de 5 de març de 2019, indica que el municipi, d'acord amb la Llei de mobilitat, no té obligació de redactar un pla de mobilitat. No obstant això, respecte al pla proposat s'informa que l'àmbit i contingut s'estima adequat a les determinacions de la llei, encara que ha de ser completat amb les determinacions següents:  
1) Jerarquització de les vies urbanes en relació amb les diferents maneres de mobilitat, vianants, ciclistes, automòbils i transport públic.  
  
2) Disseny de seccions viàries de vies urbanes i dels accessos existents al nucli urbà des de la xarxa de carreteres, en relació amb la seguretat i eficàcia de la circulació de ciclistes i vianants.  
3) Estudi de la connexió amb el centre urbà, a través dels carrers Dénia i Sant Rafael, del carril bici existent en la carretera CV-700, del qual s'està projectant una millora per part de la Conselleria d'Habitatge, Obres Públiques i Vertebració del Territori.  
4) Establiment dels aspectes de l'ordenació urbanística en sòl urbà, que puguen tindre rellevància en l'estructura de la mobilitat municipal.  
  
5) Anàlisi, diagnòstic i propostes, si escau, dels serveis de transport públic.  
Elaborat el pla contemplant les determinacions indicades, aquest ha de ser remés a aquest Servei, com a òrgan competent en matèria de mobilitat de la Generalitat, per a l'emissió de l'informe previ a l'aprovació del pla per l'Ajuntament de Pego.  
- En data 4 d'abril de 2019, emet informe el Servei de Planificació en el qual assenyala que s'han identificat els estudis necessaris per a la seua consideració en la seua elaboració, i que el PMUS és compatible amb la legislació en matèria de carreteres; no obstant això, proposa actuacions (propostes número 6 i 7), que podrien afectar infraestructures de transport de titularitat autonòmica (CV-700 i CV-715), que hauran de ser consensuades i autoritzades pel Servei Territorial d'Obres Públiques d'Alacant. Ha de contemplar-se en el PMUS, tenint en compte el seu traçat i senyalització, la cicloruta CR-700 Pego - el Verger, que és un itinerari existent i senyalitzat de la Xarxa d'itineraris no motoritzats de la Comunitat Valenciana (XINM).  
  
Respecte a la proposta de millora del transport públic interurbà, s'informa que l'òrgan competent per a tractar aquest tema és el Servei de Gestió del Transport Públic, de la Subdirecció General de Transport de la DG d'Obres Públiques, Transport i Mobilitat.  
- La Direcció Territorial d'Agricultura, Medi Ambient, Canvi Climàtic i Desenvolupament Rural, en matèria d'agricultura, informa el 22 de març de 2019 que el PMUS de Pego no suposarà efectes negatius sobre l'activitat agrícola.  
- El Servei Territorial d'Urbanisme d'Alacant, en el seu informe de 12 de juny de 2019, indica que el PMUS de Pego no té incidències en les matèries pròpies d'aqueix Servei.  
- El Servei d'Infraestructura Verda i Paisatge, en l'informe de 30 de juliol de 2019, assenyala que, en intervindre sobre la xarxa de comunicacions, s'incidirà sobre la infraestructura verda i, per això, ha de ser tinguda en compte en l'elaboració del pla. S'indiquen els continguts que hauria de tindre aquest capítol dins del PMUS.  
- L'Àrea de Medi Ambient de la Diputació d'Alacant informa, el 6 de març de 2019, que les accions definides en el PMUS no comporten efectes negatius per al medi ambient, en ser tendents en general, a la seua conservació, en intentar reduir la contaminació atmosfèrica, acústica, el consum d'energia, etc.  
- El Servei d'Ordenació del Territori informa, el 28 d'octubre de 2019, que el PMUS de Pego es troba afectat per perillositat d'inundació i és compatible amb el Pla d'acció territorial sobre prevenció del risc d'inundació a la Comunitat Valenciana (PATRICOVA); sempre que els projectes d'execució derivats de les actuacions proposades en el PMUS, que comporten alteració de la rasant i les seues afectacions, complisquen les condicions establides en l'article 21 de la normativa del PATRICOVA.  
  
Valoració  
Tenint en compte l'anterior i analitzades les propostes del PMUS de Pego, s'entén que, en el seu conjunt, aquestes mesures:  
1. Col·laboren a racionalitzar l'ús de l'espai públic i de les necessitats socials i econòmiques del municipi.  
2. Propicien el canvi modal cap a les maneres de transport més sostenible: el desplaçament a peu i amb bicicleta, amb la reducció consegüent de consum energètic.  
3. Desincentiva l'ús del vehicle privat en favor del públic.  
4. Afavoreix, a llarg termini, la reducció dels impactes associats a les maneres motoritzades: emissions contaminants, gasos d'efecte d'hivernacle i emissions acústiques.  
A cada proposta d'actuació s'han associat indicadors de seguiment, amb la finalitat d'avaluar i quantificar el compliment dels objectius del PMUS, si bé es realitzen les consideracions següents:  
 S'ha de concretar el valor inicial dels indicadors i quantificar l'objectiu a aconseguir.  
 S'hi troben a faltar indicadors de caràcter més ambiental, entre els quals caldria incloure  
- Aquells que permeteren calcular la petjada de carboni de la mobilitat en el municipi de Pego (sobre la base de les emissions CO2), aspecte aquest que requeriria l'adopció d'una determinada metodologia de càlcul de la petjada de carboni en la mobilitat urbana de Pego, i periodicitat en què calcular els indicadors.  
- Nivell sonor de recepció extern (dB) produït pel trànsit en diferents localitzacions municipals que siguen representatives del model de mobilitat proposat.  
  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
La Llei 21/2013, de 9 de desembre, d'avaluació ambiental, estableix en l'article 6 quins plans i programes, així com les seues modificacions, estan sotmesos a avaluació ambiental estratègica, de conformitat amb els procediments establits en la legislació d'avaluació ambiental. En concordança, l'article 46 de la LOTUP especifica els plans i programes que seran objecte de l'avaluació ambiental i territorial estratègica. En aquest context, l'avaluació ambiental estratègica és aplicable als plans de mobilitat.  
  
H) Proposta d'acord  
Analitzada la proposta del Pla de mobilitat urbana sostenible de Pego, cal considerar que aquesta actuació quedaria emmarcada en l'article 46.3 de la LOTUP per considerar que es tracta d'una modificació menor del planejament.  
Per això, segons estableix l'article 51.2.b de la LOTUP, i considerar, d'acord amb els criteris de l'annex VIII d'aquesta llei, que la proposta del Pla de mobilitat urbana sostenible de Pego no té incidència significativa negativa en el model territorial del municipi de Pego, afecta sòl urbà i, havent tingut en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta del Pla de mobilitat urbana sostenible de Pego no presentarà efectes significatius negatius sobre el medi ambient.  
  
D'acord amb l'exposat, es resol:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Pego, d'acord amb els criteris de l'annex VIII de la LOTUP, per no tindre efectes significatius negatius sobre el medi ambient, i correspon continuar la tramitació del programa conforme a la seua normativa sectorial, amb el compliment de les determinacions següents:  
1. La redacció definitiva del PMUS de Pego concretarà els següents aspectes:  
1. Incorporar metodologia i càlcul de la petjada de carboni derivada del model de mobilitat proposat i els indicadors de seguiment de caràcter mediambiental que s'estimen adequats, en concret, emissions CO2 equivalent.  
2. Incorporar procediment per al seguiment de la contaminació acústica derivada del model de mobilitat proposat i l'indicador corresponent del nivell sonor extern.  
3. Es completarà la part normativa del pla, establint condicionants de compatibilitat amb la normativa del PATRICOVA, per als projectes d'execució que desenvolupen les actuacions del PMUS.  
4. Completar la proposta d'indicadors de seguiment amb els valors inicials i els valors objectius a aconseguir.  
2. El PMUS haurà de ser completat amb les determinacions que indica l'informe del Servei de Mobilitat, de 5 de març de 2019, i se sol·licitarà d'aquest servei informe previ a l'aprovació definitiva municipal, incorporant, en el seu cas, les determinacions que s'hi indiquen.  
  
3. Tal com s'indica en l'informe del Servei de Planificació, s'haurà de tindre en compte les actuacions previstes en la Xarxa d'itineraris no motoritzats de la Comunitat Valenciana (XINM), elaborades per la Generalitat, i contemplar la cicloruta CR-700.  
4. El PMUS haurà de contindre un capítol relatiu a la infraestructura verda, amb els continguts assenyalats en l'informe emés pel Servei d'Infraestructura Verda i Paisatge.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera fet l'aprovació del Pla de mobilitat urbana sostenible de Pego, en el termini màxim de quatre anys des de la publicació. En tal cas, el promotor haurà d'iniciar novament el procediment simplificat d'avaluació ambiental i territorial estratègica de la proposta.  
  
Òrgan competent  
La Comissió d'avaluació ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat, a l'efecte d'avaluació ambiental estratègica (plans i programes).  
A la vista de quant antecedeix, la comissió d'avaluació ambiental, acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Pego, per considerar que no té efectes significatius en el medi ambient, amb el compliment de les determinacions que s'inclouen en el citat informe.  
  
Notificar a les persones interessades que, contra la present resolució, per no ser un acte definitiu en via administrativa, no escau cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que us notifique perquè en prengueu coneixement i als efectes oportuns.  
El que se certifica amb anterioritat a l'aprovació de l'acta corresponent i a reserva dels termes precisos que se'n deriven, segons ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 11 de novembre de 2019.- El secretari de la Comissió d'avaluació ambiental: José del Valle Arocas».  
  
València, 27 de juliol de 2020.- El director general de Medi natural i d'Avaluació Ambiental: Benjamín Pérez Rocher.